เปิดให้กู้...ซ่อมบ้านหลังน้ำลด
ระดับน้ำที่เริ่มลดลงในหลายพื้นที่ขณะนี้
30 ต.ค. 2565

ระดับน้ำที่เริ่มลดลงในหลายพื้นที่ขณะนี้ 
ถือเป็นการส่งสัญญาณให้หลายคนเริ่มวางแผนฟื้นฟูและซ่อมแซมที่อยู่อาศัย ซึ่งเสียหายจากภาวะน้ำท่วมขังมาเป็นเวลานาน 
ธนาคารแห่งประเทศไทย (ธปท.) ประเมินว่า หลังจากปัญหาอุทกภัยคลี่คลายลงแล้ว ประชาชนจะมีความต้องการสินเชื่อเพื่อซ่อมแซมบ้านทั้งระบบไม่ต่ำกว่า 1 แสนล้านบาท จากผู้ได้รับผลกระทบกว่า 2.4 แสนครัวเรือน
ด้วยเหตุนี้ ธปท. จึงผ่อนเกณฑ์การคำนวณน้ำหนักความเสี่ยง (Risk Weight) การปล่อยสินเชื่อเพื่อการซ่อมแซมที่อยู่อาศัยให้มีน้ำหนักเพียง 35% จากเดิมที่ต้องกันสำรองสูงถึง 75% เพื่อให้ธนาคารพาณิชย์สามารถปล่อยสินเชื่อช่วยเหลือและบรรเทาภาระทางการเงินแก่ผู้เดือดร้อนจากน้ำท่วมที่ประสงค์จะกู้เงินไปซ่อมแซมบ้านได้มากขึ้น
หลายคนคงอยากรู้ว่า แต่ละธนาคารมีเงื่อนไขอย่างไรบ้างหากต้องการกู้เงิน
ชาติชาย พยุหนาวีชัย ผู้ช่วยกรรมการผู้จัดการธนาคารกสิกรไทย กล่าวว่า ธนาคารได้ปล่อยสินเชื่อเพื่อการฟื้นฟูที่อยู่อาศัยให้กับลูกค้าไปแล้วราว 800-900 ราย คิดเป็นสินเชื่อราว 800 ล้านบาท 
ลูกค้าเดิมของธนาคารแต่ละรายจะสามารถกู้สินเชื่อเพื่อซ่อมแซมบ้านได้วงเงินสูงสุดเท่ากับสินเชื่อที่ได้ผ่อนชำระมาแล้ว โดยธนาคารจะคิดดอกเบี้ย 0% นานถึง 6 เดือน 
ขณะที่ลูกค้าใหม่ก็สามารถนำบ้านมาค้ำประกันเงินกู้ได้เช่นกัน โดยธนาคารจะให้กู้สูงสุด 80% ของราคาประเมินคิดดอกเบี้ย 0% แต่นาน 3 เดือน
“ลูกค้าส่วนใหญ่จะขอกู้เข้ามาประมาณ 2030% ของความเสียหาย โดยหากน้ำใน กทม.ลดลง คาดว่าจะมีความต้องการสินเชื่อเข้ามาอีกมาก สำหรับลูกค้าที่ต้องการเข้าโครงการช่วยเหลือ” ชาติชาย ประเมิน
หากใครที่สนใจ ขั้นแรกให้รีบติดต่อสาขาหรือคอลเซ็นเตอร์ของธนาคารกสิกรไทยที่โทร. 028888888 จากนั้นให้เตรียมเอกสารให้พร้อมเหมือนยื่นกู้บ้านเพื่อให้ธนาคารพิจารณา แต่หากเป็นลูกค้าเดิมอยู่แล้วก็ไม่ต้องใช้เอกสารเลย และถ้ากู้ไม่เกิน 2 แสนบาท จะได้รับการอนุมัติภายใน 48 ชม. ถือว่ารวดเร็วมาก 
ด้าน ฐากร ปิยะพันธ์ ผู้ช่วยกรรมการผู้จัดการใหญ่ธนาคารกรุงศรีอยุธยา กล่าวว่า ธนาคารเปิดให้ลูกค้าที่ต้องการกู้สินเชื่อเพื่อซ่อมแซมบ้านสามารถโทรศัพท์เข้ามาแจ้งความจำนงได้ที่คอลเซ็นเตอร์ของธนาคารได้ที่โทร. 1572 
สำหรับลูกค้าที่ไม่ได้ขอเข้าโครงการยืดระยะเวลาการชำระเงินต้นหรือดอกเบี้ยจะมีการพิจารณาให้ทันที แต่หากเป็นลูกค้าในรายที่หนี้เดิมมีปัญหา ธนาคารจะส่งเจ้าหน้าที่เข้าไปประเมินความเสียหายตามสภาพจริง เพื่อป้องกันการนำเงินไปใช้ผิดวัตถุประสงค์
“ตอนนี้มีลูกค้าสินเชื่อบ้านขอยืดการผ่อนชำระหนี้เข้ามาประมาณ 2,000 ราย วงเงินประมาณ 2,000 ล้านบาท ส่วนสินเชื่อซ่อมแซมบ้านก็มีถามเข้ามาบ้าง แต่หลายพื้นที่น้ำยังไม่ลด ทำให้ประเมินความเสียหายลำบาก โดยเฉพาะลูกค้าที่หนี้เดิมยังมีปัญหาแล้วจะมากู้เพิ่มอีกนั้นเรามองว่ามันขัดกัน อาจมีการนำไปใช้ผิดวัตถุประสงค์ เราจึงเลื่อนการอนุมัติสินเชื่อเพื่อการซ่อมแซมออกไปเป็นเดือน ธ.ค.” ฐากร กล่าว
ทินกร บุญยะกลิน ผู้อำนวยการอาวุโสฝ่ายผลิตภัณฑ์สินเชื่อรายย่อยธนาคารกรุงไทย กล่าวว่า ขณะนี้มีลูกค้าในจังหวัดที่น้ำลดลงแล้ว ยื่นขอสินเชื่อเพื่อซ่อมแซมที่อยู่อาศัยของธนาคารที่เปิดให้ผ่อนชำระนานถึง 60 งวด และคิดดอกเบี้ยลูกค้ารายย่อยชั้นดี (เอ็มอาร์อาร์) ลบ 1.75% เข้ามาแล้ว 6,400 ราย แต่ธนาคารยังไม่สามารถประเมินภาพรวมความเสียหายได้ เนื่องจากสาขาบางส่วนยังไม่เปิดทำการ
ทินกร บอกว่า ลูกค้าที่ต้องการกู้เพิ่มเพื่อซ่อมแซมบ้านสามารถไปยื่นเรื่องได้ที่สาขาที่เป็นลูกค้าอยู่ได้ทันที หากสาขานั้นกลับมาเปิดทำการได้แล้วและคุณสมบัติลูกค้าผ่านก็จะได้รับการอนุมัติผ่านใน 7 วัน 
ขณะที่ สุวรรณ แทนสถิตย์ กรรมการรองผู้จัดการใหญ่ธนาคารกรุงเทพ กล่าวว่า ลูกค้าสินเชื่อที่อยู่อาศัยที่ได้รับผลกระทบจากน้ำท่วม ขณะนี้ธนาคารได้ผ่อนผันดอกเบี้ยให้สูงสุดถึง 12 เดือน หรือลดยอดการผ่อนชำระรายเดือนลงสูงสุด 40% เป็นเวลา 1 ปี 
หากใครต้องการสินเชื่อเพื่อซ่อมแซมบ้าน ธนาคารก็เปิดสินเชื่อพิเศษด้วยอัตราดอกเบี้ยผ่อนปรนพิเศษในปีแรก 5% และปรับเป็นดอกเบี้ยเอ็มอาร์อาร์ในปีถัดไป ลูกค้าสามารถผ่อนชำระสินเชื่อที่กู้เพิ่มได้สูงสุด 5 ปี
ใครที่ขาดเงินสดและต้องการสินเชื่อเพื่อนำไปซ่อมแซมบ้าน ซึ่งประเมินว่าน่าจะไม่ต่ำกว่า 25 แสนบาท ลองติดต่อกันไปได้...